《顾静虚求录旧作》
明代·孙承恩

抱病一秋情索寞，笔砚诗篇久零落。顾子爱我情不薄，为出此卷书旧作。

倒箧出笥费搜检，漫录数篇谢勤确。下笔欹倾觉生涩，掩卷沉吟砚频涸。

迂疏半是野人语，放浪潦倒畴予若。顾子兹事爱成癖，辞翰每问名人索。

东江三汀并绝妙，两雄相当靡勍弱。顾我曹滕厕齐鲁，君也误爱予惭怍。

美玉明珠问顽璞，慎勿并视彰秽恶。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。